CELEX: 62019TN0072
Language: hu
Date: 2019-02-05 00:00:00
Title: T-72/19. sz. ügy: 2019. február 5-én benyújtott kereset — CRIA és CCCMC kontra Bizottság

15.4.2019   
            
            
               HU
            
            
               Az Európai Unió Hivatalos Lapja
            
            
               C 139/66
            
         
      2019. február 5-én benyújtott kereset — CRIA és CCCMC kontra Bizottság
      (T-72/19. sz. ügy)
      (2019/C 139/69)
      Az eljárás nyelve: angol
      
         Felek
      
      
         Felperesek: China Rubber Industry Association (CRIA) (Peking, Kína) és China Chamber of Commerce of Metals, Minerals & Chemicals Importers & Exporters (CCCMC) (Peking) (képviselők: R. Antonini, E. Monard és B. Maniatis, ügyvédek)
      
         Alperes: Európai Bizottság
      
         Kérelmek
      
      A felperesek azt kérik, hogy a Törvényszék:
      
                  —
               
               
                  semmisítse meg a Kínai Népköztársaságból származó egyes, 121 feletti terhelési indexű, autóbuszhoz vagy tehergépjárműhöz való új vagy újrafutózott gumi légabroncsok behozatalára vonatkozó végleges kiegyenlítő vám kivetéséről, továbbá a Kínai Népköztársaságból származó egyes, 121 feletti terhelési indexű, autóbuszhoz vagy tehergépjárműhöz való új vagy újrafutózott gumi légabroncsok behozatalára vonatkozó végleges dömpingellenes vám kivetéséről és a kivetett ideiglenes vám végleges beszedéséről, valamint az (EU) 2018/163 végrehajtási rendelet hatályon kívül helyezéséről szóló (EU) 2018/1579 bizottsági végrehajtási rendelet módosításáról szóló, 2018. november 9-i (EU) 2018/1690 bizottsági végrehajtási rendeletet a felperesekre és a releváns tagjaikra vonatkozó részében; és
               
            
                  —
               
               
                  kötelezze a Bizottságot a jelen eljárás költségeinek a viselésére.
               
            
         Jogalapok és fontosabb érvek
      
      Keresetük alátámasztása érdekében a felperesek hat jogalapra hivatkoznak.
      
                  1.
               
               
                  Az első jogalap keretében a felperesek arra hivatkoznak, hogy a megtámadott rendelet, mivel abban a kár elemzése a mintába felvett vállalkozások „súlyozott” adatain alapul, sérti a (EU) 2016/1037 európai parlamenti és tanácsi rendelet (1) (a továbbiakban: támogatott behozatal elleni alaprendelet) 2. cikkének d) pontját, 8. cikkének (1), (4) és (7) bekezdését, valamint 27. cikkét (a 10. cikkének (6) bekezdésével összefüggésben). Még ha a súlyozás megengedett is lenne, a kivitelezésének a módja sérti a támogatott behozatal elleni alaprendelet 8. cikkének (1), (2) és (4) bekezdését, valamint 15. cikkének (1) bekezdését.
               
            
                  2.
               
               
                  A második jogalap keretében a felperesek arra hivatkoznak, hogy az újrafutózott gumiabroncsok felvétele nem teszi lehetővé, hogy a Bizottság a vizsgálatában a logikus haladásra alappal rendelkezzen, ami sérti a támogatott behozatal elleni alaprendelet 2. cikkének d) pontját, 8. cikkének (1), (4) és (5) bekezdését, valamint 9. cikkének (1) bekezdését. A kár és az okozati összefüggés elemzése, amely figyelmen kívül hagyja az új és az újrafutózott gumiabroncsok közötti szegmentációt, nem alapul meggyőző bizonyítékokon, és nem minősül objektív vizsgálatnak, ami sérti a támogatott behozatal elleni alaprendelet 8. cikkének (1), (4) és (5) bekezdését.
               
            
                  3.
               
               
                  A harmadik jogalap keretében a felperesek arra hivatkoznak, hogy az árhatások (áralákínálás és áron aluli eladás) értékelése és a kár megszüntetésére vonatkozó szint meghatározása sérti a támogatott behozatal elleni alaprendelet 8. cikkének (1) és (2) bekezdését, valamint 15. cikkének (1) bekezdését, mivel nem veszi figyelembe azt, hogy az új gumiabroncs költsége kilométerenként jelentősen magasabb, mint az újrafutózott gumiabroncsé, és mivel képzett exportárakat vesz alapul.
               
            
                  4.
               
               
                  A negyedik jogalap keretében a felperesek arra hivatkoznak, hogy a koherencia hiánya, a következetlenségek, valamint az okozati összefüggést megalapozó meggyőző és/vagy objektív bizonyítékok hiánya sérti a támogatott behozatal elleni alaprendelet 8. cikkének (1) és (5) bekezdését. A megtámadott rendelet ezenfelül nem vizsgál megfelelő módon egyéb ismert tényezőket annak biztosítása érdekében, hogy az ezen egyéb tényezők által okozott kárt ne tulajdonítsák a dömpingelt behozatalnak, ami sérti a támogatott behozatal elleni alaprendelet 8. cikkének (1) és (6) bekezdését.
               
            
                  5.
               
               
                  Az ötödik jogalap keretében a felperesek arra hivatkoznak, hogy a Bizottság megsértette a felperesek védelemhez való jogát, és a támogatott behozatal elleni alaprendelet 11. cikkének (7) bekezdését, 29. cikkének (1), (2) és (3) bekezdését, valamint 30. cikkének (2) és (4) bekezdését azzal, hogy a kár és a dömping meghatározása szempontjából releváns információkat nem közölt a felperesekkel és nem tett a felperesek számára hozzáférhetővé.
               
            
                  6.
               
               
                  A hatodik jogalap keretében a felperesek arra hivatkoznak, hogy a megtámadott rendelet által előírt dömpingellenes vám szintje sérti az (EU) 2016/1036 európai parlamenti és tanácsi rendelet (2) (a továbbiakban: dömpingellenes alaprendelet) megfelelő rendelkezéseit, valamint a dömpingellenes alaprendelet 2. cikke (10) bekezdésének b) pontját és 2. cikke (7) bekezdésének a) pontját.
               
            
         (1)  Az Európai Unióban tagsággal nem rendelkező országokból érkező támogatott behozatallal szembeni védelemről szóló, 2016. június 8-i (EU) 2016/1037 európai parlamenti és tanácsi rendelet (HL 2016. L 176, 55. o.).
      
         (2)  Az Európai Unióban tagsággal nem rendelkező országokból érkező dömpingelt behozatallal szembeni védelemről szóló, 2016. június 8-i (EU) 2016/1036 európai parlamenti és tanácsi rendelet (HL 2016. L 176., 21. o.)